જે પત્ની પોતાના પતિ પર જાણે અજાણે પ્રત્યક્ષ કે પરોક્ષ સ્વરૂપે આધિપત્ય જાળવવા પ્રયત્ન કરતી રહે છે તે વહુ પતિની પ્રિયતમા નથી બની શકતી. જે વહુ સાસરે સહુને શંકાની નજરે જ નિહાળ્યા કરશે તે ઘરમાં કંકાશને ઘર પ્રવેશ કરતાં વાર નથી લાગતી. જે પત્ની પતિને વહેમની દ્રષ્ટીએ જ નીરખ્યા કરે છે તેને પતિપ્રેમની રહેમ મળવાથી વંચિત રહી જવાનું સૌભાગ્ય જ પ્રાપ્ત થવાનું છે. સંસારપથ પર જે પતિ હવે પત્નીનો હાથ, સાથ અને નાથ છે તેનો સંગાથ ગાઢ બનાવવાનો પત્નીએ પ્રયત્ન કરવાનો છે. એટલું સમજી લેવાની જરૂર છે કે પરિવારમાં સુખ, શાંતિ, પ્રગતિ એકબીજા પર આધારિત, અવલંબિત છે જો જરા સરખો પણ લય ખોરવાયો તો ઘરને નર્ક બનતા વાર નથી લાગવાની એ સહુએ સમજવું રહ્યું. પરિવારમા સહુએ એકબીજાના પડખે ઊભા રહેવાનું છે. પોતાના હક, અધિકાર અને સ્વતંત્રતાની અવગણના કરી દરેકને પોતપોતાની જવાબદારી અને ફરજ પ્રત્યે સભાનતા દાખવવાની છે. જે પરિવારમાં એકબીજા માટે ઘસાઈ છૂટવાની પ્રબળ ભાવના હશે, જેટલી જતું કરવાની પ્રામાણિક ઉદારતા હશે, એકબીજા માટે ત્યાગ કરવાની પ્રગાઢ લાગણી હશે, એકબીજા સાથે સહયોગ કરી પરિવારને જોડી રાખવાની ભાવના હશે તો તે પરિવારને કોઈ તોડી નહીં શકે. જો સ્વકેન્દ્રિત કે સ્વાર્થકેન્દ્રીત સ્વભાવનો ત્યાગ કરવા જેટલી પણ ઉદારતા હશે તે પરિવારમાં મારું તારું નહીં હોય પણ આપણું હોવાની ભાવના જાગ્રત થશે. જે પરિવારમાં ભોગ આપવાના બદલે દરેક જણમા ફક્ત એકલાએ જ ભોગ ભોગવવાની ભાવના હશે તો તે પરિવારની કૌટુંબિક ભાવનાનો ભોગ લેવાય જતાં વાર નથી લાગતી. પરિવારમાં ઈર્ષ્યા, રાગદ્વેષ, ધિક્કાર, ધૃણા નફરતનો ભાવ પરિવારને વેરવિખેર કરી નાખવામાં કોઈ કસર નથી છોડતો. જે પરિવારમાં એકબીજા સાથેના વાણી, વર્તન, વ્યવહારમાં તોછડાઈ, તિરસ્કાર, અને તુચ્છતા છલકાતા હશે તે પરિવારના સભ્યોને ધીરે ધીરે એકબીજાથી દુર થઈ જતાં વાર નથી લાગતી. તેથી જે પરિવારના સભ્યોમાં આપસના સગપણના સંબંધોમાં ડહાપણ, સમજણ, શાણપણ જાળવવા માટેનું મેળવણ અને ગળપણની સાથે થોડુંક વળગણ પણ હશે તેજ પરિવારમા સુખ, શાંતિ, પ્રેમ, આનંદના પગરણ પણ મંડાતા રહે છે, એ ભુલવા જેવું નથી. તેજ ઘરમાં રોજે આનંદોત્સવ ઉજવાતો રહે છે. તેજ પરિવારમાં પ્રસન્નતા, પુલ્કીતતા, પ્રફૂલીતતાનો પમરાટ પ્રસરેલો રહે છે. તેજ કુટુંબમાં ઉત્સાહ, ઉમંગ, ઉલ્લાસનો ઉત્સવ સદા ઉજવાતો રહે છે. તે જ પરિવાર પ્રગતિના પંથે પ્રયાણ કરતો રહે છે એમ કહેવામાં કશું ખોટું નથી. આ કુટુંબમાં સપ્તાહના સાત વાર નથી હોતાં પણ એક આઠમો વાર પણ હોય છે તે હોય છે પરિવાર!